**Mieli žiniasklaidos atstovai,**

**Maloniai kviečiame Jus į š. m. lapkričio 6 d. Alytaus Dzūkijos mokykloje vyksiančią regioninę konferenciją „Tvari mokykla 2030“, kurią organizuoja Lietuvos neformaliojo švietimo agentūra (LINEŠA) kartu su Alytaus miesto savivaldybės administracija.**

Konferencijos tikslas – darbotvarkės „Tvari mokykla 2030“ įgyvendinimo rezultatų pristatymas ir sklaida, Dzūkijos krašto tvarumo pokyčių ir iniciatyvų švietimo lauke aptarimas.

„Dvi dešimtys Alytaus miesto savivaldybės mokyklų ir jų skyrių yra įsitraukusios į darbotvarkę. Liko tik kelios mokyklos, kurios dar neprisijungė. Tuo tarpu Alytaus rajono savivaldybėje jau visos biudžetinės švietimo įstaigos yra prisijungę prie „Tvari mokykla 2030“, – sako Mindaugas Danys, LINEŠA tvarumo plėtros skyriaus specialistas.

Konferencijoje regiono mokymo įstaigų atstovai dalinsis tvarumo idėjomis bei gerosiomis praktikomis.

Konferencijos pradžioje Alytaus švietimo įstaigoms bus įteiktos II pakopos Tvarumo bruknių lentelės.

M. Danys savo pranešime „Tvari mokykla 2030“ – pokyčių algoritmas“ konferencijos dalyviams pristatys „Tvarios mokyklos“ įgyvendinimo procesą ir pasidalins išmoktomis pamokomis.

Apie tvarių mokyklų pokyčius, įvykusius per pirmuosius darbotvarkės įgyvendinimo metus, papasakos Eleonora Gelažnikaitė, LINEŠA Tvarumo plėtros skyriaus specialistė.

Receptais, kaip šiuolaikinius vadybos metodus pritaikyti švietimo įstaigų darbe, pasidalins Rokas Milovanovas, LEAN ekspertas.

Stenduose pranešimus ir gerąsias tvarumo praktikas pristatys regiono ugdymo įstaigų atstovai.

Darbotvarkė „Tvari mokykla 2030“ skirta Jungtinių Tautų Darnaus vystymosi darbotvarkės iki 2030 metų įgyvendinimui Lietuvos mokyklose.

Regioninė konferencija „Tvari mokykla 2030“ organizuojama tęsiant LINEŠA 2024 m. kovo mėn. Lietuvoje pradėtą įgyvendinti darbotvarkę.

„Tvari mokykla 2030“ – tai priemonių sistema konkretiems veiksmams ir pokyčiams atlikti, kurie įgalina mokyklų bendruomenes tiesiogiai prisidėti prie darnaus vystymosi tikslų ir uždavinių įgyvendinimo.

Prie darbotvarkės jau prisijungė daugiau kaip 400 skirtingų Lietuvos švietimo įstaigų (ikimokyklinio ugdymo, bendrojo ugdymo, neformaliojo vaikų švietimo ir formalųjį švietimą papildančio ugdymo mokyklos ir profesinio rengimo centrai).

Siekiama, kad iki 2030 m. visos mūsų šalies mokyklos taptų tvarios arba eitų tvarumo keliu.

**Renginio vieta:** Alytaus Dzūkijos mokykla (Tvirtovės g. 7)

**Renginio laikas:** 2025 m. lapkričio 6 d., nuo 9.30 iki 16 val.

**Konferencijos programa:** šio laiško priede ir [čia](https://www.linesa.lt/uploads/Tvari%20mokykla_Alytus%20programos_2025-10-21.pdf).

**Organizatoriai:** Lietuvos neformaliojo švietimo agentūra (LINEŠA) kartu su Alytaus miesto savivaldybės administracija.

**Konferencijos partneriai:** Alytaus profesinio rengimo centras, Alytaus Dzūkijos mokykla.

***Papildomos informacijos teirautis:***

*Mindaugas Danys*

*Lietuvos neformaliojo švietimo agentūros (LINEŠA)*

*Tvarumo plėtros skyriaus specialistas*

*tel: +37068601247*  
[*mindaugas.danys@linesa.lt*](mailto:mindaugas.danys@linesa.lt)

***Apie Lietuvos neformaliojo švietimo agentūrą (LINEŠA):***

*LINEŠA yra Švietimo, mokslo ir sporto ministerijai pavaldi biudžetinė įstaiga, teikianti pagalbą įgyvendinant valstybės politiką neformaliojo vaikų švietimo ir ugdymo karjerai srityse.*

***Daugiau informacijos: www.linesa.lt***